《题常棣鹡鸰图短歌为旷伯逵赋》
元代·刘崧

旷郎示我鹡鸰常棣图，冰石盘激花芬敷。寻常林泽总惯见，何激令我增嗟吁。

知君有弟在乡邑，少小别离忧患集。经年不省瘠与肥，却望南云泪沾臆。

曾不如常棣花，荣悴开落同根枝。又不如鹡鸰鸟，飞鸣行摇侣相随。

我思古之人，无若周公旦。安宁与急难，往往寓悲叹。

君独奚为长道途，胡不来归兄弟俱。笾豆满筵酒满壶，兄醉弟舞歌呜呜。

歌呜呜，乐无央，堂前花开常棣香，鹡鸰来巢春日长。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。